Ma d ixef wis sin, yewwi-d γef tesleḍt n yiwudam n wungal-a, deg-s negza-d snat n twuriwin i tefka taneggalt i ufran n yismawen. Tamenzut, d asenked n tisselbi n uwadem ladɣa deg yismawen i d-tesnulfa, tis snat d abeyyen n tmagit tasiwlant, imi tamhazt n uwadem teqqen ɣer ubddel n yisem-is yal tikkelt. Sakin iban-d umgired yellan gar umeslub d win yetɛeqqlen deg tseleḍt n uglam n yiwudam. Aglam n tfekka yefka-d tugna d liḥala n umeslub am ṣṣura-s yerkan d yiselsa-as yeqqersen. Ma d ayen yeɛnan tanefsit d ṭṭbiɛa, cudden ɣer wayen akk llan ttidiren yiwudam deg yizri. Acku temẓi n uwadem tesɛa tazrirt ɣef uxemmem-is d ṭṭbiɛa-s deg yimal. D amedya, temẓi taleǧǧamt i tedder Cabḥa d tamentilt tamezwarut n tisselbi-is. Syin ɣer-s, negza belli inaw n yiwudam deg wungal-agi, itezzi aṭas ɣef tisselbi. Deg-s banent-d tmuɣliwin yemgaraden ɣef usentel-a, wa yettwali-tt d taɣawsa icemten s wayes i yettseḥi umdan, wa ur tt-yeḥsib ara d aɛewwiq deg tudert-is imi ɣur-s ulac amgired gar umeslub d win yetɛeqqlen. Ma d aglam n tigawin, yeṭṭef aswir meqqren deg usenfali n tisselbi, imi aneggarua yettuɣal ɣer wayen ixeddem uwadem daxel n uḍris. Tigawt, tesseqrab tugna n uwadem i yimeɣri, meḥsub d lemri n wamek i iga uwadem-nni. Tban-d tisselbi n Cabḥa deg tigawin-is md: mi teqqaz deg yiẓekwan, ma d Yidir mi ireggem tussna, yeṣṣerɣ idlisen n temkerḍit-is.